b'\n_START_ARTICLE_\nBiblia Husit\xc4\x83\n_START_PARAGRAPH_\nBiblia Husit\xc4\x83 (\xc3\xaen maghiar\xc4\x83 Huszita Biblia; denumit\xc4\x83 \xc8\x99i \xe2\x80\x9eBiblia Franciscanilor\xe2\x80\x9d) este cea mai veche traducere a Bibliei \xc3\xaen limba maghiar\xc4\x83 \xc8\x99i prima traducere a Bibliei \xc3\xaentr-o limb\xc4\x83 uralic\xc4\x83 f\xc4\x83cut\xc4\x83 vreodat\xc4\x83, datat\xc4\x83 \xc3\xaentre anii 1420\xe2\x80\x931430.\n_START_SECTION_\nIstoric\n_START_PARAGRAPH_\nBiblia Husit\xc4\x83 este unicul document tradus apar\xc8\x9bin\xc3\xa2nd husitismului \xc3\xaen Ungaria. Cartea, sau mai multe capitole din ea, a fost tradus\xc4\x83 de c\xc4\x83tre Tam\xc3\xa1s P\xc3\xa9csi \xc8\x99i B\xc3\xa1lint \xc3\x9ajlaki. Ambii traduc\xc4\x83tori au deprins conceptele lui Jan Hus la Universitatea din Praga (Boemia) \xc3\xaentre anii 1399 \xc8\x99i 1411. Acelea\xc8\x99i no\xc8\x9biuni au fost g\xc4\x83site \xc8\x99i \xc3\xaen Codexul din M\xc3\xbcnchen, cei doi preo\xc8\x9bi franciscani probabil \xc3\xaencep\xc3\xa2nd deja activitatea \xc3\xaen anul 1416, finaliz\xc3\xa2nd cel t\xc3\xa2rziu \xc3\xaen 1441. P\xc3\xa9csi a fost nevoit s\xc4\x83 fug\xc4\x83 din Ungaria din cauza Inchizi\xc8\x9biei, astfel c\xc4\x83 el \xc8\x99i mul\xc8\x9bi dintre adep\xc8\x9bi ai s\xc4\x83i s-au mutat \xc3\xaen Moldova._NEWLINE_Originalul manuscrisului nu a fost g\xc4\x83sit, Bilbia p\xc4\x83str\xc3\xa2ndu-se doar prin copiile par\xc8\x9biale. Cele mai importante exemplare existente sunt Codicele din M\xc3\xbcnchen, Codicele din Viena \xc8\x99i Codicele Apor. Alte c\xc3\xa2teva c\xc4\x83r\xc8\x9bi au fost transcrise \xc3\xaen alte dialecte maghiare; acestea fiind existente din secolul al XV-lea.\n_START_SECTION_\nVocabular\n_START_PARAGRAPH_\nTraducerea a fost f\xc4\x83cut\xc4\x83 \xc3\xaentr-o limb\xc4\x83 arhaic\xc4\x83, cu mul\xc8\x9bi termeni necunoscu\xc8\x9bi \xc3\xaen maghiara modern\xc4\x83, incluz\xc3\xa2nd spre exemplu: monn\xc3\xa1l (mintegy), midenem (nemde), csajva (cserebog\xc3\xa1r - c\xc4\x83r\xc4\x83bu\xc8\x99), g\xc3\xb6rd\xc5\x91let (mennyd\xc3\xb6rg\xc3\xa9s - tunete), etc._NEWLINE_De asemenea, traduc\xc4\x83torii Bibliei Husite au fost primii reformatori din Ungaria: au inventat mai mul\xc8\x9bi termeni care \xc3\xaen prezent nu mai sunt uzuali. C\xc3\xa2teva exemple: cs\xc3\xa1sz\xc3\xa1rlat (imperium), cz\xc3\xadmerlet (titulus), ezerl\xc5\x91 (tribunus), negyedl\xc5\x91 (tetrarh), \xc8\x99i altele.\n_START_SECTION_\nOrtografia\n_START_PARAGRAPH_\nBiblia a fost influen\xc8\x9bat\xc4\x83 de ortografia din secolul al XV-lea a limbii cehe. P\xc3\xa9csi \xc8\x99i \xc3\x9ajlaki au adoptat sistemul de scriere cu sunete speciale \xc8\x99i semne diacritice (i.e, scris [\xc9\xb2] cu \xc3\xa4 sau [\xc9\x9b\xcb\x90] cu \xc3\xa8 etc.)._NEWLINE_Aceast\xc4\x83 ortografie s-a r\xc4\x83sp\xc3\xa2ndit mai t\xc3\xa2rziu printre c\xc4\x83lug\xc4\x83rii franciscani maghiari \xc8\x99i a avut o influen\xc8\x9b\xc4\x83 mare asupra c\xc4\x83r\xc8\x9bilor tip\xc4\x83rite \xc3\xaen secolul al XVI-lea \xc3\xaen limba maghiar\xc4\x83.\n_START_SECTION_\nCodicele din Viena\n_START_PARAGRAPH_\nCel mai vechi exemplar este Codicele din Viena. Con\xc8\x9bine p\xc4\x83r\xc8\x9bi din Vechiul Testament. Codicele are 162 de pagini, fiecare cu o dimensiune de 216 pe 142 mm. Cartea este opera a trei colaboratori din cea de-a doua jum\xc4\x83tate a secolul al XV-lea. \xc3\x8encep\xc3\xa2nd cu secolul al XVIII-lea manuscrisul a fost p\xc4\x83strat la Viena. \xc3\x8en anul 1932 a fost mutat la Sec\xc8\x9bia de manuscrise a Bibliotecii Na\xc8\x9bionale Sz\xc3\xa9ch\xc3\xa9nyi, unde este p\xc4\x83strat \xc8\x99i \xc3\xaen prezent.\n_START_SECTION_\nCodicele din M\xc3\xbcnchen\n_START_PARAGRAPH_\nCodicele din M\xc3\xbcnchen este format din 124 de pagini \xc8\x99i con\xc8\x9bine cele patru Evanghelii. Dimensiunea acestuia este de 135 pe 200 mm. \xc3\x8entreg manuscrisul a fost scris de c\xc4\x83tre Gy\xc3\xb6rgy N\xc3\xa9meti (=germanul), fiul lui Emeric Hensel din T\xc3\xa2rgu Trotu\xc8\x99, care a terminat lucrarea \xc3\xaen localitatea natal\xc4\x83 \xc3\xaen anul 1466._NEWLINE_Nu se \xc8\x99tie unde a fost p\xc4\x83strat codicele dup\xc4\x83 finalizare. Prima pagin\xc4\x83 prezint\xc4\x83 o men\xc8\x9bionare a lui Johann Albrecht Widmannstetter (1506-1557) ca prim proprietar, care a fost un filolog \xc8\x99i colec\xc8\x9bionar de c\xc4\x83r\xc8\x9bi. Dup\xc4\x83 moartea sa, manuscrisul a fost transferat la Biblioteca de Stat Bavarez\xc4\x83, unde este p\xc4\x83strat\xc4\x83 \xc8\x99i \xc3\xaen prezent._NEWLINE_O reproducere complet\xc4\x83 a fost publicat\xc4\x83 \xc3\xaen anul 1958, ca parte a Ural-Altaische Bibliothek (Biblioteca Ural-Altaic\xc4\x83).\n_START_SECTION_\nCodicele Apor\n_START_PARAGRAPH_\nCodicele Apor a primit numele de la fostul proprietar, familia Apor. C\xc3\xa2ndva con\xc8\x9binea 208 pagini, dar 92 dintre ele au fost pierdute \xc8\x99i doar 116 au r\xc4\x83mas, dintre care primele 21 sunt grav avariate. Dimensiunea c\xc4\x83r\xc8\x9bii este de 208 pe 140 mm. Codicele Apor se p\xc4\x83streaz\xc4\x83 la Muzeul Na\xc8\x9bional Secuiesc din Sf\xc3\xa2ntu Gheorghe, jude\xc8\x9bul Covasna.'